text: Haderslev Kommune skal klædes på af lokale
  21 marts 2014 kl. 17.59
  Den lokale tømmerhandel Davidsens Tømmerhandel A/S skal de næste fire år levere arbejdsbeklædning til Haderslev og tre øvrige jyske kommuner.
  
  
  Haderslev Kommune har på vegne af fire jyske kommuner under Jysk Fællesindkøb udbudt grov arbejdsbeklædning og sikkerhedsfodtøj. Vinderen af udbuddet blev Davidsens Tømmerhandel A/S, der de næste fire år skal levere arbejdstøj til Haderslev, Viborg, Skive og Mariagerfjord Kommuner.
  - Vi har i forvejen et godt samarbejde med mange virksomheder på beklædning, og vi vil også gerne stå stærkt lokalt, så derfor er vi også i den grad gået ind i opgaven og er utrolig glade for, at vi nu skal klæde Haderslev og tre andre kommuner på, siger trælastdirektør hos tømmerhandlen, Uwe Petersen i en pressemeddelelse.
  Som et led i vurderingen af de indkomne tilbud har tøjet været prøvet på. Medarbejdere fra de fire kommuners tekniske afdelinger har således prøvet tøjet på og givet det point alt efter kvalitet.
  